<classify> BENKI ya Maendeleo ya TIB kwa kushirikiana na Bodi ya Mikopo ya Serikali za Mitaa imeandaa mafunzo kwa watumishi 150 wa halmashauri kutoka mikoa mitatu ya Tanzania bara.Lengo la mafunzo hayo ni kuwajengea uwezo wa kuandika miradi ili iendane na vigezo vya kibenki. Akizungumza na waandishi wa habari jana wakati wa utoaji wa mafunzo hayo jijini Dodoma, Meneja wa Uendelezaji Biashara wa TIB, Joseph Chilambo alisema kumekuwa na changamoto kubwa ya uandishi wa miradi, na hivyo halmashauri nyingi kushindwa kupata mikopo ya miradi ya maendeleo.Mafunzo haya yatakwenda kuwajengea uwezo watumishi wa halmashauri katika uandaaji wa miradi ili iweze kukubalika kwa urahisi na benki au taasisi za kifedha kutoa mikopo hali itakayopelekea maendeleo katika halmashauri zetu nchini, alisema Chilambo. Alisema uandaaji mzuri andiko la miradi unajenga imani kwa taasisi za kifedha na benki katika kutoa mikopo kwa wakati na kusababisha maendeleo kukua katika halmashauri husika ambapo mradi utakwenda kutekelezwa na hivyo uchumi kukua.Tunawafundisha mbinu na kanuni za uandaaji wa maandiko ya miradi ikiwemo ushirikishwaji wa watu wa taaluma tofauti katika kutengeneza andiko la mradi, kwani andiko lolote ni lazima lihusishe watu wa taaluma tofauti ili kutoa wigo mpana wa mawazo katika uandaaji wa miradi, alisema Chilambo.Alifafanua kuwa andiko la mradi litakamilika kwa kushirikisha watu wa taaluma ya kiuchumi, kifedha, kijamii na kimazingira, kwa kufanya hivyo miradi mingi itakubalika na taasisi za kifedha na kusababisha upatikanaji wa mikopo itayotumika katika miradi husika na maendeleo katika halmashauri. TIB imekuwa ikishirikiana na halmashauri nchini kutoa mafunzo ya uandikaji wa miradi kwani miradi mingi imekuwa ikichukua zaidi ya miaka miwili kupitishwa na benki kutokana na kutokidhi vigezo vya benki husika, alisema Chilambo.Aliongezea kuwa TIB itakwenda kutoa mafunzo hayo kwa halmashauri zote nchini ili kuwajengea uwezo wa kuandaa miradi itakayowawezesha kupata fedha kwa urahisi kutokana na kufuata vigezo vyote vinavyotakiwa na taasisi za fedha na benki nchini. Katika kuhakikisha tunakuwa sehemu ya ukuaji wa uchumi nchini, TIB itaendelea kutoa mafunzo na mikopo ambayo itakwenda kuchochea maendeleo nchini na kufikia uchumi wa kati na viwanda ifikapo mwaka 2025, alisema Chilambo.Kwa upande wake, Katibu Tawala wa Mkoa wa Dodoma, Maduka Kessy aliwataka washiriki wa mafunzo hayo kwenda kufanyia kazi kwa weledi, maarifa watakayopata yakawajenga katika kuandika miradi yenye kukubalika ili kuzifanya halmashauri ziinuke kimaendeleo. Kessy alitoa mwito kwa washiriki hao kwenda kutoa elimu waliyoipata juu ya uandikaji wa miradi kwa watumishi wenzao ili kujenga wigo mpana katika uandaaji wa miradi ili kuchochea upatikanaji wa fedha itakayotekeleza miradi hiyo na kukuza uchumi katika halmashauri nchini.  <topic>: kitaifa 